钦定古今图书集成/历象汇编/庶征典/第175卷 > 《田家杂占》 > 《化稻鼠》陆龟蒙
## 钦定古今图书集成/历象汇编/庶征典/第175卷 > 《田家杂占》 > 《化稻鼠》陆龟蒙

乾符己亥岁，震泽之东曰“吴兴”，自三月不雨，至于七
月。常时污坳沮洳者，埃磕坌勃，櫂楫支派者，入扉履
无所污。农民转远，流渐润，稻本昼夜如乳，赤子欠欠
然，救渴不暇，仅得葩折穗结，十无一二焉。无何，群鼠
夜出，啮而僵之，信宿食殆尽。虽庐守板击殴而骇之，
不能胜若官督户责，不食者有刑。当是而赋索愈急，
棘束械榜，棰木肌颈者无老壮。吾闻之于《礼》曰：“迎猫
为食田鼠也。”是礼缺而不行久矣。田鼠知之欤物有
时而暴欤，政沓贪而废欤。《国语》曰：“吴稻蟹不遗种。”岂
吴之土鼠与蟹更伺其事而效其力歼其民欤？且《魏
风》以硕鼠刺重敛，硕鼠斥其君也。有鼠之名，无鼠之
实。诗人犹曰：“逝将去汝，适彼乐土。”况乎上招其财，下
啖其食，率一民而当二鼠，不流浪转徙，聚而为盗，何
哉？《春秋》“螽、蝝生”、“大有年”皆书，圣人于丰凶不隐之验
也。余通于《春秋》，又亲蒙其灾，于是乎记。

《后汉书五行志》注《古今注》曰：“光武建武六年九月，鼠
巢树上。”

《晋书五行志》：“魏齐王正始中，王周南为襄邑长，有鼠
从穴出，语曰：‘王周南，尔以某日死’。南不应，鼠还穴。后
至期，更冠帻皂衣出，语曰：‘周南，汝日中当死。又不应。
鼠复入，斯须更出，语如向日。适欲日中，鼠入复出，出
复入，转更数语如前。日适中，鼠曰：‘周南，汝不应我，复
何道’！言绝，颠蹶而死，即失衣冠，取视，具如常鼠’。”案班
固说，此黄祥也。是时曹爽秉政，竞为比周，故鼠作变
也。

《淳于智传》：智善压胜术。高平刘柔夜卧，鼠啮其左手
中指，以问智，智曰：“是欲杀君而不能，当为君使其反
死。”乃以朱书手腕横文后三寸作田字，辟方一寸二
分，使露手以卧。明旦有大鼠伏死于前。

《异苑》：“晋隆安中，高惠清为太傅主簿。忽一日有群鼠
更相衔尾，自屋梁相连至地。清寻得痖疾，数日而亡。”
《秦州记》：“乞伏干归未移枹罕金城，见鼠数万头，将诸
小鼠各衔马屎群移而度洮、丽二水，悉至枹罕。自是
二年而干归徙焉。”

《册府元龟》：“斛律光为丞相，封清河郡公，为祖珽所构。
光将诛，其家三鼠常昼见光寝室，常投食与之，一朝
三鼠俱死。又床下有三物如黑猪，从地出走其穴腻
滑。大蛇屡见屋脊，其声如弹丸落。”

齐王暕坐斋中，见群鼠数十至前而死，视皆无头。暕
意甚恶之。寻为宇文化及所害。

《唐书崔义元传》：义元，贝州武城人。隋大业乱，往见李
密，密不用。河内贼黄君汉为密守柏崖，义元见群鼠
渡河，槊刀有华文，曰：“此王敦亡兆也。”因说君汉以城
归，乃拜君汉怀州刺史、行军总管，以义元为司马。
《路敬淳传》：敬淳坐綦连耀交通，下狱死。弟敬潜，少与
敬淳齐名，亦坐耀狱免死，后为遂安令。先是，令多死，
敬潜欲辞，妻曰：“君不死狱而得令，非生死有命邪？”从
之。到官，有鼠数十走于前，左右驱之，拥杖而号，敬潜
不为惧。久之，迁卫令佐、中书舍人。

《王孝杰传》：“契丹李尽忠叛，有诏起孝杰为清边道总管，将兵十八万讨之。军至东硖石谷，与贼接，道隘虏
众，孝杰率锐兵先驱，出谷，整阵与贼战。而后军总管
苏宏晖以其军退，援不至，为虏所乘，军溃，孝杰堕谷
死，士相蹂且尽。初，进军平州，白鼠昼入营顿伏，皆谓
鼠坎精，胡象也。白质归命，天亡之兆。”及战，乃孝杰覆
焉。

《集异志》：“李林甫有疾，晨起盥饰，将入朝，命取平日所
用书囊，忽觉重于平日，开视之，有二鼠出投于地，即
变为苍狗，雄目张牙，仰视林甫。林甫取弓射之，隐然
即灭。林甫恶之，不逾月即卒。”

《册府元龟》：乾元元年七月庚寅，朔方节度使郭子仪
奏，“东京上阳西金华门外仗舍下，见白鼠穴，穿之，得
天子信宝一枚。”

《唐书崔融传》：“融曾孙能，能子彦，曾署张佛筵，液蜜为
人，一夕鼠啮，皆断首。”

《括异志》：“天复中，陇右大饥。其年秋稼甚丰，将刈之间，
大半无穗。有就田畔斸鼠穴求之，所获甚多。于是家
家穷穴，有获五七斛者，相传谓之劫鼠仓。饥民皆出
求食，济获甚众。”

《稽神录》：“卢嵩所居，釜鸣，灶下有鼠如人哭声，因祀灶。
灶下有五大鼠，各如方色，尽食所祀之物，复入灶中。”
其年嵩选补兴化尉，竟无怪。

《十国春秋·柴再用传》：“武义时，再用常在听事独坐，忽
有鼠至庭下，拱立如拜揖状。再用怒呼左右，左右皆
不至，即自起逐之，而屋梁顿朽，所坐床几尽糜碎。”
《谈圃》：杜镐龙图，江南名士，植之祖也。初登第时，将试
之前夕，寤而烛之，见大鼠衔卷于前，视之乃《孝经正
义》。明日，果于《正义》中出题三道：

《宋史英宗本纪》：“庆历八年四月戊寅，帝生于濮王宫，
祥光照室，群鼠吐五色气成云。”

《物异考》：“庆元中，鄱阳民家一猫，带数十鼠，行止食息
皆同，如母子相哺。民恶猫杀之，鼠䑛其血。”
《续夷坚志》：“正大丙戌，内乡北山农民告田鼠食稼，鼠
大如兔，十百为群，所过禾稼为空。猎户射得数头，有
重十馀斤者，毛色如水獭，未尝闻如此大鼠也。”
《太仓州志》：“成化末，里人朱全家，白日群鼠与猫𩰚，猫
屡却，全卧见之，以物投鼠不去，起而逐之，才去。”
《陕西通志》：“李昌龄为山西猗氏县时，黄鼠害稼，地多
菅草，芜地万顷，竭诚祈祷，霖雨时降令构讼，有罪者
罚捕黄鼠若干，或罚锄菅若干，不半载悉为良田。”
《田家杂占》：尝闻余大父言，昔中年一元旦，曾于庭前
沟口独见一鼠，对面拱立，心虽不以为怪，亦谓颇奇，
因向之曰：“尔亦知泰来之贺耶？”其鼠复如揖拜之状
而去。大父晚年子孙蕃衍，家事从容，至老康健，寿享
八十九岁，可谓吉庆矣。因以此事问前辈，乃云：尝于
杂书中曾见此说，名曰“狼恭鼠拱”，主大吉庆，必有阴
德所致而然。

《易林》：“豕生如鲂，鼠舞庭堂。雄侯施姜，上下昏黄，君失
其邦。”

《博物志》：“鼷鼠食郊牛。牛死鼠之类最小者，食物当时
不觉痛。”世传云：“亦食人项肥厚皮处，亦不觉。或名甘
鼠，俗人讳此，所啮衰病之征。”

《地镜图》黄金之见为火，及为白鼠。

《异苑义》：鼠形如鼠，短尾，每行递相咬尾，三五为群，惊
之则散。俗云：“见之者当有吉兆。”成都有之。

《酉阳杂俎》：“人夜卧无故失髻者，鼠妖也